3.7.2023
SK
Úradný vestník Európskej únie
L 168/23
(8)
Táto situácia predstavuje konkrétny problém v zmysle článku 221 nariadenia (EÚ) č. 1308/2013.
Tento konkrétny problém v obmedzenom počte regiónov v niektorých členských štátoch sa nedá riešiť opatreniami podľa článku 219 alebo 220 daného nariadenia, keďže nie je špecificky spojený s existujúcim alebo hroziacim narušením trhu, ani nie je spojený s opatreniami na zabránenie rozšírenia chorôb zvierat alebo so stratou dôvery spotrebiteľov v dôsledku ohrozenia verejného zdravia alebo zdravia zvierat alebo rastlín.
Aby sa zabránilo ďalšiemu rýchlemu zhoršeniu hospodárskej životaschopnosti poľnohospodárov v niektorých regiónoch Bulharska, Maďarska, Poľska, Rumunska a Slovenska, si táto situácia vyžaduje naliehavú intervenciu.
(9)
Je preto vhodné stanoviť opatrenie núdzovej podpory a poskytnúť Bulharsku, Maďarsku, Poľsku, Rumunsku a Slovensku výlučne na nevyhnutné obdobie finančný grant na podporu poľnohospodárov postihnutých zvýšeným dovozom obilnín a olejnatých semien z Ukrajiny.
(10)
Suma, ktorá je k dispozícii pre Bulharsko, Maďarsko, Poľsko, Rumunsko a Slovensko, by sa mala stanoviť najmä s prihliadnutím na ich príslušnú váhu v poľnohospodárskom odvetví v Únii, na základe čistých stropov priamych platieb stanovených v prílohe III k nariadeniu Európskeho parlamentu a Rady (EÚ) č. 1307/2013 (4) a relatívneho rastu obchodu s obilninami a olejnatými semenami do týchto krajín.
(11)
Bulharsko, Maďarsko, Poľsko, Rumunsko a Slovensko by mali rozdeliť pomoc najúčinnejšími kanálmi na základe objektívnych a nediskriminačných kritérií, v ktorých sa zohľadní rozsah ťažkostí a ekonomických škôd poľnohospodárov, ktorí pestujú obilniny a olejnaté semená v postihnutých oblastiach, a zároveň zabezpečí, aby boli títo poľnohospodári konečnými príjemcami pomoci, a zabráni akémukoľvek narušeniu trhu a hospodárskej súťaže.
(12)
Suma pridelená Bulharsku, Maďarsku, Poľsku, Rumunsku a Slovensku by kompenzovala len časť reálnej straty, ktorú utrpeli poľnohospodári v postihnutých regiónoch, preto by sa uvedeným členským štátom malo povoliť, aby týmto výrobcom poskytli dodatočnú vnútroštátnu podporu za podmienok a v rámci lehôt stanovených v tomto nariadení.
(13)
Bulharsko, Maďarsko, Poľsko, Rumunsko a Slovensko by mali mať možnosť zlúčiť pomoc s ostatnými opatreniami podpory financovanými z Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka, aby mohli flexibilne rozdeľovať pomoc tak, ako sa to za daných podmienok vyžaduje na vyriešenie ťažkostí poľnohospodárov a bez nadmernej kompenzácie poľnohospodárov.
(14)
S cieľom zabrániť nadmernej kompenzácii by Bulharsko, Maďarsko, Poľsko, Rumunsko a Slovensko mali zohľadniť podporu poskytnutú v rámci iných vnútroštátnych podporných nástrojov alebo nástrojov Únie či súkromných schém s cieľom reagovať na vplyv zvýšeného dovozu obilnín a olejnatých semien z Ukrajiny do postihnutých regiónov.
(15)
Pomoc Únie je stanovená v eurách, a preto treba v prípade Bulharska, Maďarska, Poľska a Rumunska v záujme jednotného a súbežného uplatňovania určiť dátum prevodu sumy pridelenej členským štátom, ktoré neprijali euro, do ich národných mien.
Keďže sa v tomto nariadení nestanovuje termín na predloženie žiadostí o pomoc, na účely článku 30 ods.
3 delegovaného nariadenia Komisie (EÚ) 2022/127 (5) je vhodné považovať za určujúcu skutočnosť pre výmenný kurz týkajúci sa súm stanovených v tomto nariadení dátum nadobudnutia účinnosti tohto nariadenia.
(16)
Z rozpočtových dôvodov by Únia mala financovať výdavky, ktoré vznikli Bulharsku, Maďarsku, Poľsku, Rumunsku a Slovensku, len vtedy, ak sa takéto výdavky vynaložia do určitého termínu oprávnenosti.
(4) Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v.
EÚ L 347, 20.12.2013, s. 608).
(5) Delegované nariadenie Komisie (EÚ) 2022/127 zo 7. decembra 2021, ktorým sa dopĺňa nariadenie Európskeho parlamentu a Rady (EÚ) 2021/2116 o pravidlá platné pre platobné agentúry a iné orgány, finančné riadenie, schvaľovanie účtov, zábezpeky a používanie eura (Ú. v.
EÚ L 20, 31.1.2022, s. 95).